อยากสอบถามว่าการรับประทานยาคุมกำเนิดชนิดฮอร์โมนรวมติดต่อกันเป็นระยะเวลานาน มีผลเสียมั้ยคะ เนื่องจากตอนนี้รับประทานเเบบ 21 เม็ดอยู่ค่ะ รู้สึกชอบมากๆ เลยอยากรับประทานไปตลอดเพราะนอกจากจะป้องกันการตั้งครรภ์ ยังสามารถคุมประจำเดือนให้มาสม่ำเสมอ รู้เเน่ใจชัดว่าจะมาวันไหนทำให้วางเเผนต่างๆได้สะดวก รู้สึกว่าสิวลดลงเเละหน้าอกใหญ่ขึ้นด้วยค่ะ เลยอยากทราบผลเสียต่อร่างกายค่ะ ส่วนตัวทานเเล้วไม่มีผลข้างเคียงใดๆเลยค่ะ
สวัสดีค่ะ หากไม่ได้มีโรคหรือข้อห้ามในการทานยาคุมกำเนิด ก็สามารถทานต่อเนื่องเป็นระยะเวลานานได้อย่างปลอดภัย โดยโรคที่ไม่ควรทาน ได้แก่ โรคความดันโลหิตสูงชนิดที่ควบคุมไม่ได้ มีอาการปวดศีรษะไมเกรนรุนแรง เป็นเนื้องอกที่เต้านม หรือเคยมีประวัติเป็นเนื้องอกหรือมะเร็งที่เต้านม มีเนื้องอกหรือมะเร็งที่รังไข่ หรือมีประวัติเคยเป็น มีเนื้องอกในตับ มีตับอักเสบรุนแรงหรือเป็นตับแข็ง มีโรคการแข็งตัวของเลือดผิดปกติ เป็นต้นนอกจากนี้แล้ว หากมีประวัติคนในครอบครัวเป็นโรคมะเร็งเต้านม มีการศึกษาว่าการทานยาคุมกำเนิด อาจเพิ่มความเสี่ยงในการเป็นมะเร็งเต้านมได้ ดังนั้น หากมีประวัติคนในครอบครัวเป็นโรคมะเร็งเต้านม ก็ไม่ควรทานต่อเนื่องนานจนเกินไปค่ะ